COMUNICAT
Retribucions dels càrrecs electes: 
Canvis normatius per establir l'homologació i la frugalitat

Com a agrupació de ciutadans i ciutadanes compromeses amb la salvaguarda de la democràcia i a favor d'estructures de participació ciutadana, ens preocupa el deteriorament generalitzat de la vida política. Per això exigim que es doni prioritat a aquest principi:
"L’exercici de la política ha de ser èticament modèlic i cívicament exemplar."
La realitat, però, és que en els últims anys estem vivint en una continua regressió i cada cop estem més lluny d'aquesta orientació.  És urgent i necessari emprendre  reformes per aturar el distanciament creixent de la política i la ciutadania i per corregir inexcusablement els abusos que es cometen.

Avui ens ocupen les informacions sobre els SOUS que s'han autoadjudicat alguns càrrecs polítics, la qual cosa provoca profunda indignació i alarma social. Ningú s’ha d’acostar a la política per guanyar més diners ni per tenir "feina", ni tampoc ningú hauria de perdre diners per la seva dedicació als afers públics.

Aquestes son les nostres propostes al respecte:

1.- Evitar que els ingressos es decideixin entre  les pròpies persones interessades; és necessari una taula de retribucions homologada pel Parlament. 

Com a referència, els ingressos més alts no hauran de ser superiors a tres vegades més que dels que cobren menys a la mateixa institució, en aplicació del principi de solidaritat distributiva.

Respecte als ingressos suplementaris, els de dietes i transports s’hauran de quantificar i de justificar de manera detallada i documentada, a més de tenir un límit fixat percentualment.  La resta d'ingressos suplementaris (indemnitzacions per assistències a Plens, Comissions, etc.) seran incompatibles amb la remuneració de dedicació exclusiva.

2.- Els increments successius mai hauran de superar els de l'IPC.

3.- Prohibir de manera generalitzada l'acumulació de càrrecs d'institucions diferents, incloses les de designació indirecta.

4.- Els polítics en actiu que  rebin remuneracions il·legítimes hauran de ser cessats i obligats a retornar totes les retribucions que haguessin rebut en l'exercici del càrrec.

Més informació:
http://retribucions.respolis.cat